 ኦፌኮ ሁለተኛ ዙር ሕዝባዊ ስብሰባዎችን በኦሮሚያ ያካሂዳል 
  ‹‹ሕዝባዊ ስብሰባ እንጂ ቅስቀሳ አይደለም››  ኦፌኮ ሁለተኛ ዙር ሕዝባዊ ስብሰባዎችን በተለያዩ የኦሮሚያ አካባቢዎች ለማካሄድ መዘጋጀቱን ለአዲስ አድማስ አስታውቋል፡፡ ባለፉት ሁለት ወራት በአዲስ መልክ ከሕዝብ ጋር የመተዋወቅ አላማ ያለው ሕዝባዊ ስብሰባ በተለያዩ የኦሮሚያ አካባቢዎች ሲያደርግ የቆየው ኦፌኮ፤ የዚህ ቀጣይ የሆነውን ተመሳሳይ ፕሮግራም ወደ ደቡብና ምዕራብ ኦሮሚያ ከቀጣዩ ሳምንት ጀምሮ ያደርጋል ተብሏል፡፡ ‹‹እያደረግሁ ያለሁት ሕዝባዊ ስብሰባ እንጂ ፖሊሲዬን የማስተዋወቅ የምርጫ ቅስቀሳ አይደለም›› ያለው ኦፌኮ፤ ብልጽግና ግን የምርጫ ቅስቀሳ እያደረገ ነው ሲል ወቅሷል፡፡ ጠ/ሚኒስትሩ ከአዲስ አበባ ሴቶች ጋር ያደረጉትን ስብሰባ የምርጫ ቅስቀሳ ነው በማለት ለአብነት የጠቀሰው ኦፌኮ፤ በጅማ ከተማ ሕዝባዊ ስብሰባ ለማድረግ አቅዶ ቀደም ብሎ በደብዳቤ  ፈቃድ ቢጠይቅም፤ ሕጋዊ መሰረት የሌለው ክልከላ እንዳጋጠመው አስረድቷል፡፡ ይሁን እንጂ በሁለተኛ ዙር ሕዝባዊ ስብሰባ ዘመቻው ኦፌኮ፣ በጅማ በቀጣይ ሳምንት ተመሳሳይ ሕዝባዊ ስብሰባ ለማድረግ ማቀዱንና ከሕዝቡም ተደጋጋሚ ጥሪ እየቀረበለት መሆኑን የፓርቲው ም/ሊቀመንበር አቶ ሙላቱ ገመቹ ገልፀዋል፡፡ ቀጣዩ የሕዝባዊ ስብሰባ ዘመቻው ኢሉባቡር፣ ጅማና ወለጋ አካባቢዎችን እንደሚያካልልም ም/ሊቀመንበሩ አስረድተዋል፡፡ እስካሁንም በሐረር፣ ድሬዳዋ፣ አርሲ፣ ሰሜን ሸዋ፣ አምቦ፣ ባሌ ፓርቲያቸው የተሳካ ሕዝባዊ ስብሰባ ማድረጉን አቶ ሙላቱ ተናግረዋል፡፡ ከኦፌኮ በተጨማሪም በመድረክ ስብስብ ደረጃ በቀጣይ ጥቂት ሳምንታት ውስጥ በትግራይ መቀሌና አዲግራት ከተሞች እንዲሁም በአዲስ አበባ፣ በደቡብ ሃዋሳ፣ አርባ ምንጭ፣ ወላይታ ሶዶ ላይ ህዝባዊ ስብሰባዎች እንደሚካሄዱ አቶ ሙላቱ አስታውቀዋል፡፡   